internet vaartha 148 Views
కరాచీ : పాకిస్థాన్‌లోని స్వదేశీ వన్డే టోర్నమెంట్‌లో అంపై ర్లతో పాటు మ్యాచ్‌ రిపరీతో ఘర్షణ పడిన ఆ దేశ క్రికెటర్‌ యూనిస్‌ ఖాన్‌పై చర్యలకు రంగం సిద్దమైంది. జాతీయ వన్డే టోర్నమెంట్‌లో భాగంగా ఖైబర్‌ పాఖ్‌ తుస్‌ఖానా (కేపికె) జట్టుకు సారథ్య పగ్గాలు చేపట్టిన యూనిస్‌ఖాన్‌ ఫీల్డ్‌ అంపైర్ల నిర్ణయం పట్ల అసంతృప్తి వ్యక్తం చేసి ఆ టోర్నీ నుంచి వైదొలగిన సంగతి తెలిసిందే. దీంతో అతనిపై క్రమ శిక్షణా చర్యలు చేపట్టేందుకు పిసిబి సిద్దమైంది.కాగా ఈ తాజా వ్యవహారంతో టెస్టుల్లో పాకిస్థాన్‌ తరపున అత్యధిక పరుగులు చేసిన యూనిస్‌ఖాన్‌పై మూడు నుంచి అయిదు మ్యాచ్‌లు నిషేదం విధించే అవకాశం ఉందని పిసిబి వర్గాలు వెల్లడించాయి.
ఈ మేరకు యూనిస్‌ ఖాన్‌తో పిసిబి చైర్మన్‌ షహర్యార్‌ఖాన్‌ ఫోన్‌లో మాట్లాడాలనుకున్నా సాధ్యపడలేదు. ఫైసలాబాద్‌ నుంచి కరాచీ చేరుకున్న యూనిస్‌ ఖాన్‌ తన పోన్‌ స్విచ్ఛాప్‌లో ఉండటం కూడా షహర్యార్‌ఖాన్‌ ఆగ్రహానికి మరింత కారణమైంది.పాకిస్థాన్‌ జాతీయ వన్డే టోర్నమెంట్‌లో భాగంగా ఎఫ్‌ఐఏ కెప్టెన్‌ మిస్బా హుల్‌ హక్‌ ఔటైన నిర్ణయంపై కెపికె జట్టు సభ్యులు అప్లై చేశారు. అయితే దాన్ని ఫీల్డ్‌ అంపైర్‌ తిరస్కరించాడు.దీనిపై అంపైర్లతో వాదనకు దిగిన యూనిస్‌ ఖాన్‌ తన అసహనాన్ని వ్యక్తం చేశాడు.ఈ అంశంపై జోక్యం చేసుకున్న మ్యాచ్‌ రిఫరీని కూడా యూనిస్‌ నిలదీశాడు. ఆ ఔట్‌ ఎందుకు ఇవ్వలేదో తనకు చెప్పాలని  ప్రశ్నించాడు. అంతటితో ఆగకుండా ఆ మ్యాచ్‌లో తమ జట్టు ఓటమికి అంపైర్లే కారణమని బహిరంగంగా విమర్శించాడు.దీంతో పాటు ఆ టోర్నీ నుంచి వైదొలుగుతున్నట్లు ప్రకటించాడు.